กรุงไทยเคาะETFฮั่งเส็งขาย4บาท/หน่วย
บลจ.กรุงไทย ส่งกองทุน ETF อ้างอิง “ดัชนีฮั่งเส็ง” กองแรกของไทย ขายหน่วยละ 4 บาท
28 พ.ค. 2555

บลจ.กรุงไทย ส่งกองทุน ETF อ้างอิง “ดัชนีฮั่งเส็ง” กองแรกของไทย ขายหน่วยละ 4 บาท
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย  (KTAM) เปิดเผยว่า บริษัทเปิดจำหน่ายกองทุนเปิดเคแทม ฮ่องกง อีทีเอฟ แทร็กเกอร์ ซึ่งเป็นกองทุนรวมอีทีเอฟที่อ้างอิงกับ “ดัชนีฮั่งเส็ง” กองทุนแรกของประเทศไทย เสนอขายแก่นักลงทุนทั่วไปครั้งแรกในวันที่ 28 พ.ค.– 8 มิ.ย.2555  มูลค่าโครงการ 2,000 ล้านบาท ลงทุนขั้นต่ำ 4,000 บาท เพิ่มขึ้นป็นทวีคูณของ 400 บาท ในราคาหน่วยละ 4 บาท
กองทุนมีนโยบายเน้นการลงทุนในหน่วยลงทุนของกองทุน Tracker Fund of Hong Kong ในสกุลเงินเหรียญสหรัฐฮ่องกงและกองทุนจะเข้าจดทะเบียนซื้อขายในตลาดหลักทรัพย์แห่งประเทศไทยในวันที่ 19 มิ.ย.2555 โดยใช้ชื่อย่อในตลาดหลักทรัพย์ว่า HK และมีนโยบายจ่ายเงินปันผลได้ไม่เกิน 4 ครั้งต่อปี มีบริษัทหลักทรัพย์ เคจีไอเป็นผู้ดูแลสภาพคล่อง
ทั้งนี้ ดัชนีฮั่งเส็งประกอบด้วยหุ้นที่มีมูลค่าตลาดและสภาพคล่องสูงที่สุดจำนวน 48 บริษัท ประกอบไปด้วยหุ้นบริษัทฮ่องกง และหุ้นบริษัทจีนที่มีธุรกิจอยู่ในประเทศจีน โดยปัจจุบันสัดส่วนของบริษัทฮ่องกงอยู่ที่ประมาณ 44% ในขณะที่บริษัทจีนมีสัดส่วนรวมอยู่ที่ประมาณ 56%
"ตลาดหุ้นฮ่องกงถือเป็นตลาดที่มีความโดดเด่นและเป็นที่รู้จักดีของนักลงทุนชาวไทยมาโดยตลอด นอกจากนี้ฮ่องกงเป็นเขตปกครองพิเศษแยกจากจีน ส่งผลให้ฮ่องกงได้รับประโยชน์โดยตรงจากการขยายตัวทางเศรษฐกิจของจีน ทั้งในแง่การค้าและการลงทุน ในขณะที่การเป็นเมืองท่าเสรี ที่มีระบบภาษีที่ต่ำและไม่ซับซ้อน รวมถึงมีระบบโครงสร้างพื้นฐานที่ดีช่วยดึงดูดให้ฮ่องกงเป็นศูนย์กลางทางการเงินที่สำคัญที่สุดของของเอเซีย โดยปัจจุบันตลาดหุ้นฮ่องกงเป็นตลาดที่ใหญ่เป็นอันดับ 7 ของโลกและใหญ่เป็นอันดับ 3 ในเอเชีย"นายสมชัย กล่าว